በእነ አቡበከር አህመድ መዝገብ ላይ የፌዴራሉ ከፍተኛ ፍ/ቤት 4ኛ የወንጀል ችሎት ብይን ሰጠ
– በእነ አቡበከር አህመድ መዝገብ የሽብር ወንጀል ክስ ከተመሰረተባቸው 29 ግለሰቦችና 2 ድርጅቶች 18 ቱ የተመሰረተባቸውን ክስ እንዲከላከሉ የፌዴራሉ ከፍተኛ ፍ/ቤት 4ኛ የወንጀል ችሎት ብይን ሰጠ፡፡ከተከሳሾቹ ውስጥ 10 ግለሰቦችና ሁለት ድርጅቶች የአቃቤ ህግ ማስረጃዎች የተመሰረተባቸውን ክስ በሚገባ ማስረዳት ባለመቻላቸው መከላከል ሳያስፈልጋቸው በነጻ ተሰናብተዋል፡፡ተከሳሾቹ አቡበከር አህመድ መሀመድ፣ አህመዲነ ጀበል መሀመድ፣ ያሲን ኑሩ ኢሳ አሊ፣ ካሚል ሸምሱ ሲራጅ፣ በድሩ ሁሴን ኑርሁሴን፣ ሼህ መከተ ሙሄ መኮንን፣ ሳቢር ይርጉ ማንደፍሮ፣ መሀመድ አባተ ተሰማ፣ አህመድ ሙስጠፋ ሀቢብ፣ ሙራድ ሽኩር ጀማል፣ አቡበከር አለሙ ሙሄ፣ ኑሩ ቱርኪ ኑሩ፣ ሼህ ባህሩ ዑመር ሽኩር፣ ሀሰን አሊ ሹሩባ፣ ሙኒር ሁሴን ሀሰን፣ ሼህ ሰኢድ አሊ ጁሀር፣ ሼህ ሱልጣን ሃጂ አማን፣ የሱፍ ጌታቸው፣ ሼህ ጀማል ያሲን ራጁኡ፣ ሙባረክ አደም ጌቱ አሊዬ፣ ሼህ ጣሂር አብዱልቃድር አብዱልሃቪዝ፣ ካሊድ ኢብራሂም ባልቻ፣ አብዱልረዛቅ አክመል ሀሰን፣ ሃሰን አቢ ሰኢድ፣ አሊ መኪ በድሩ፣ ሼህ ሃጂ ኢብራሂም ቱሂፋ፣ ሼህ አብዱራህማን ኡስማን ከሊል፣ ወይዘሮ ሃቢባ መሃመድ መሃሙድ፣ ዶክተር ከማል ሃጂ ገለቱ ማሜ እንዲሁም ሁለቱ ድርጅቶች አልቢር ዴቨሎፕመንት እና ኮኦፕሬሽን አሶሴሽን እና ነማእ የበጎ አድራጎት ማህበር የተሰኙ ናቸው፡፡የፌደራሉ አቃቤ ህግ ግለሰቦቹንና ድርጅቶቹን ሃይማኖትን ሽፋን በማድረግ የሽብር ተግባር ፈጽመዋል የሚሉ 4 ክሶችን ነው የመሰረተባቸው፡፡በክስ መዝገቡ እንደተጠቀሰው ተከሳሰቹ ከ2001 ጀምሮ የወንጀል አድማ ስምምነት በማድረግ በህገመንግስቱ የተደነገገውን የእምነት ነጻነት ወደ ጎን በመተው ተቃራኒ በሆነ መንገድ መንቀሳቀሳቸውም በክስ መዝገቡ ተጠቅሷል፡፡ከራሳቸው አክራሪ አስተሳሰብና አስተምህሮ ውጪ በኢትጵያ ውስጥ ሌላ እምነትና አስተሳሰብ መኖር የለበትም መጥፋት አለበት በማለት የሽብር ተግባር ውስጥ ታሳፈዋል የሚለውም በክስመዝገቡ ተጠቅሷል፡፡በኢትዮጵያ ውስጥ እስላማዊ መንግስት መኖር በሚችልበት ሁኔታ ላይ ወደ ተለያዩ የአረብ ሃገራት ተጉዞው ስልጠናዎች በመውሰድ መንቀሳቀሳቸውም ተገልጧል፡፡ይህንን ተግባራቸውን ለማሳካት ደግሞ የሃይማኖት አስተማሪዎች  የሚል ቡድን ማቋቋምና ራሳቸውን የሙስሊም መፍትሄ አፈላላጊ ኮሚቴ ብለው ወደዚህ የሽብር ተግባር መስማራታቸውንም ክሱ ይዘረዝራል፡፡ አላማቸውን ለማሳካት በአዲስ አበባ በተለያዩ መስጊዶች አርብ አርብ ባለተፈቀደ ሁኔታ ህገወጥ ውይይቶችን ማካሄዳቸውም እንዲሁ በየመስጊዶች የሚያደርጉት ሁከት እንዲሁም አላማቸውን የማይቀበሉ ወገኖችን ከማስፈራራት እስከ መግደል እንደሚደርሱ በየስብሰባው  መዛታቸውም በክስ መዝገቡ ሰፍሯል፡፡ የፌደራሉ ከፍተኛ ፍድር ቤት የምስክሮችን ደህንነት ለመጠበቅ ሲባል የአቃቢ ህግን ማስረጃ በዝግ ችሎት ሲከታተል እንደነበረም ይታወቃል ፡፡ ፍርድ ቤቱ ዛሬ በክፍት ችሎት በሰጠው ብይን በመዝገቡ 1ኛ ተራ ቁጥር ላይ የተጠቀሰው አቡበከር አህመድን ጨምሮ አህመዲን ጀበል መሃመድ፣ ያሲን ኑሩ ኢሳ አሊ፣ ካሚል  ሸምሱ ሲራጅ ፣ በድሩ ሁሴን ኑር ሁሴን፣ ሼህ መከተ ሙሄ መኮንን፣ ሳቢር ይርጉ ማንደፈሮ ፣ መሃመድ አባተ ተሰማ፣ አህመድ ሙስጠፋ ሃቢብ፣ አቡበከር አለሙ ሙሄ ፣ ሙኒር ሁሴን ሃሰን፣ ሼህ ሰኢድ አሊ ጁሃር፣ ሙባረክ አደም ጌቱ አሊዬ እና ካሊድ ኢብራሂም ባልቻን የተመሰረተባቸውን ክስ የፀረ ሽብር ህጉ አዋጅ 652 /2001 / አንቀፅ 3 ን ወደ አንቀፅ 4 በመቀየር ተከላከሉ ሲል በይኖባቸዋል፡፡አንቀፅ 3 የሽብር ተግባርን የፈፀመ የሚል ሲሆን በነርሱ ላይ የቀረቡ የአቃቢ ህግ ማስረጃዎች ክሱን ባሟላ መልኩ ሊያስረዱ ባለመቻላቸው ነው አንቀፅ 4 የሽብር ተግባርን ለመፈፀም ከመዘጋጀት እስከ መሞከር በሚያሰጠይቀው አንቀፅ ተከላከሉ ሲል የበየነው፡፡ሌላው በመዝገቡ የተጠቀሱት ሙራድ ሽኩር ጀማል፣ ኑሩ ቱርኪ ኑሩ፣ ሼህ ባህሩ ኡመር ሽኩር እና የሱፍ ጌታቸው ደግሞ ከቀረበባቸው ማስረጃ አንፃር ወንጀላቸው የሚሸፈነው በፀረ ሽብር ህጉ 652 /2001/ አንቀፅ7/1/ ሊከላከሉ ይገባል ብሏል ችሎቱ፡፡ ይህ አንቀፅ የሚያወሳው በሽብር ተግባር በተለያየ መንገድ ስለመሳተፍ ነው፡፡ችሎቱ ሃሰን አሊ ሹራባ፣ ሼህ ሱልጣን ሃጂ አማን፣ ሼህ ጀማል ያሲን ራጁአ፣ ሼህ ጣሂር አብዱል ቃድር፣  ሃሰን አቢ ሰኢድ፣ አሊ ሙኪ በድሩ፣ ሼህሃጂኢብራሂምቱሃፊ፣ሼህ አብዱራሃማን ኡስማን ከሊል፣ ወይዘሮ ሃቢባ መሀመድ፣ዶክተር ከማል ሃጂ ገለቱ እና ሁለቱ ድርጅቶች መከላከል ሳይጠበቅባቸው በነጻ ተሰናብተዋል፡፡የተመሰረተባቸውን ክስ አቃቤ ህግ ያቀረባቸው የሰውና የሰነድ ማረጃዎች በትክክል ተከሳሾቹ በሽብር ድርጊት ውስጥ ተሳትፎ እንዳላቸው ባለማሳየታቸው ነው ከክሱ በነጻ ሊሰናበቱ የቻሉት ብሏል ችሎቱ፡፡በክስ መዝገቡ 23 ኛ ተራ ቁጥር የተጠቀሰው አብድልረዛቅ አክመል በህመም ምክንያት ቀደም ብሎ ከጠበቃው በቀረበ ጥያቄ መሰረት ክሱ ተነጥሎ እየታየለት ነው፡፡በነጻ የተሰናበቱት መፍቻ እንዲጻፍላቸው እና ይከላከሉ የተባሉት ደግሞ መከላከያ ማስረጃዎች እንዲሰሙ ከጥር 22/2006 ጀምሮ ፍርድ ቤቱ ተከታታይ 5 ቀናት በተለዋጭ ቀጠሮ ይዟል፡፡ ከሳሽ አቃቤ ይግባኝ ለመጠየቅ እንዲያመቸው የውሳኔ ግልባጩ በትናንትናው ዕለት እንዲደርሰው ለችሎቱ ማመልከቱን የኢሬቴድ ዘገባ ያስረዳል።